Nýsmíðaður togari væntanlegur í lok sumars . Metár varð í afla og aflaverðmæti skipa Hraðfrystihússins Gunnvarar í Hnífsdal á nýliðnu ári . Skipin öfluðu 14.054 tonna að verðmæti 4.084 milljóna króna samanborið við 12.277 tonna afla að verðmæti 3.248 milljónir króna árið 2014 . Þetta er 14,5% aukning í afla og 26% aukning í aflaverðmæti . Þessa aukningu í afla og aflaverðmæti má einkum rekja til þess að enginn togara fyrirtækisins fór í slipp á árinu , góðrar kvótastöðu um áramót og lítilsháttar aukningu í kvóta . Valur og Örn stunduðu rækjuveiðar í Ísafjarðardjúpi og öfluðu vel . „ Síðasta ár var gjöfult fyrir sjósóknina . Ef við horfum á Pál Pálsson þá hefur verið stutt að fara og mikill afli á sóknardag sem þýðir minni tilkostnað við að ná í aflann , “ segir Einar Valur Kristjánsson , framkvæmdastjóri HG í samtali á vefnum bb.is . Einar Valur segir að upphafi árs sé erfitt að segja til um hvernig árið í ár eigi eftir að þróast . Þó séu horfur á lágu olíuverði og ástand mikilvægra stofna eins og þorsks sé metið mjög gott , en erfiðara er að segja til um horfur á fiskverði . Fiskverð var almennt mjög gott í fyrra ef verð á makrílafurðum er undanskilið en íslensk sjávarútvegsfyrirtæki þurfti að leita á ódýrari markaði eftir að Rússlandsmarkaður lokaðist í kjölfar innflutningsbanns Rússa . Hvað fiskverði og aflabrögðum líður er ljóst að árið verður sögulegt hjá HG en nýr Páll Pálsson siglir inn sundin blá í loka sumars . „ Það eru spennandi tímar í sumar með nýju skipi , “ segir Einar Valur . Sjá nánar afla og aflaverðmæti einstakra skipa HG HÉR .